text: Smitteramte patienter: Vi er skuffede
  03 april 2014 kl. 19.52
  De patienter, der har fået en infektion på sygehuset, tror ikke på, at politikernes ord fra TV SYDs høring torsdag aften bliver til handling.
  Blandt høringens tilskuere torsdag aften måtte nogle gå skuffede hjem. Nemlig de patienter, der er blandt de 20.000, som er blevet smittet på de syddanske sygehuse. Her var tilliden til politikernes løfter nemlig ikke stor:
  - Jeg tror, det er varm luft, det hele. De har ikke intentioner om at gøre noget ved det. De snakker om rapporter, i stedet for at gøre noget ved det, i stedet for at gøre rent, mener Ragnhild Bøgh fra Sommersted.
  - Men jeg håber da, at de tager noget med sig herfra, får søgt nogle penge og brugt dem fornuftigt.
  Benny Baunbæk Larsen fra Fredericia havde også håbet på mere:
  -Jeg tror, luften er feset ud af ballonen. De må sgu tage sig sammen, sagde han.
  I dag overlever 500 patienter ikke den infektion, de bliver smittet med.
  Se mere på www.tvsyd.dk/stopsmitten
  